Aký je rozdiel, keď je auto napísané na súkromnú osobu a je prihlásené na podnikateľské účely (DzMV) a keď je napísané priamo na SZČO, ktorá je platcom DPH. Kedy sa uplatňuje náhrada za amortizáciu 0,183 eura za kilometer?
Ak SZČO bez ohľadu na to, či je alebo nie je platiteľom DPH, má vo svojom obchodnom majetku motorové vozidlo, nemôže uplatňovať náhradu za spotrebované pohonné látky vrátane náhrady (v súčasnosti 0,183) za každý jeden km jazdy vo výške podľa zákona o cestovných náhradách. Môže uplatniť výdavky na spotrebované pohonné látky vypočítané jedným z troch možných spôsobov podľa §19 ods. 2 písm. l zákona o dani z príjmov, ďalšie daňové výdavky súvisiace s prevádzkou motorového vozidla (napr.: opravy, údržba, parkovné, poistné, diaľničná známka a pod.) ako aj odpisy, daň z motorových vozidiel. SZČO je daňovníkom pre daň z motorových vozidiel.
Ak SZČO nemá v obchodnom majetku motorové vozidlo a použije súkromné vozidlo na svoje pracovné cesty podľa §19 ods. 2 písm. e) uplatní náhrady v rozsahu:
- náhradu za spotrebované pohonné látky podľa cien platných v čase ich nákupu,
- základnú náhradu, v súčasnosti 0,183 €, za každý jeden km jazdy, a to vo výške, aká je ustanovená pre zamestnancov podľa §7 zákona č. 283/2002 Z. z. o cestovných náhradách.
Aj táto SZČO je daňovníkom pre daň z motorových vozidiel.
Autorka odpovede nepreberá zodpovednosť za správnosť a komplexnosť odpovede, keďže jej informácie o probléme sú obmedzené formuláciou otázky.
Ilustračné foto na titulke - Vlado Benko